Srilanka podargo

Srilanka podargo (Batrachostomus moniliger) estas noktula specio de birdoj en la familio Podargedoj, Podargidae. Ili troviĝas en Suda Azio, nome en Okcidentaj Gatoj de Suda Barato kaj Srilanko. Rilata al la kaprimulgoj, ĝi estas noktula kaj troviĝas en arbaraj vivejoj. La plumaro similas al tiu de sekigitaj folioj kaj la birdo ripozas kviete sur branĉoj, kio malfaciligas ĝian videblecon. Ĉiu havas ŝatatan ripozejon, kiun ĝi uzas regule krom se ĝenata. Ĝi havas distingan krion, kiu kutime aŭdiĝas ĉe tagiĝo kaj krepusko. Ambaŭ seksoj iomete diferencas laŭ plumaro.

Aspekto
Ĉi tiu birdo atingas 23 centimetrojn de longo. Kiel ĉiuj podargoj, ĉi tiu specio havas larĝan kaj kurbecan bekon kun fendformaj naztruoj kaj grandan kapon kun okuloj antaŭen direktitaj por provizi larĝan duokulan vidkampon. Kompare kun aliaj de sia genro, ĝi havas malgrandajn flugilojn, kiuj distingiĝas per la flugilkovriloj finiĝantaj per nigraj makuloj kun blankaj pintoj. La masklo estas grizbruna kun fajna strieco kaj makula krono. Kelkaj maskloj estas pli brunaj kaj aspektas pli similaj al inoj. La ino estas pli ruĝbruna aŭ kaŝtanbruna. Barataj inaj birdoj havas tre fajnajn nigrajn makulojn sur la krono, sed Srilankaj inoj eble ne havas aŭ eble havas reduktitajn markojn. La birdo havas ankaŭ mallongajn, rigidajn harecplumojn antaŭ kaj ĉirkaŭ la okuloj. La populacio de Okcidentaj Ghatoj, ssp. roonwali (nomita laŭ zoologo Mithan Lal Roonwal), aspektas tre iomete malsame. La masklo havas brungrizan flankan speguleton kaj flavecajn makulojn sur la malsupraj flankoj, kompare kun griza aŭ blanka en la nomiga srilanka formo. La femalo havas brile ruĝecbrunan flankan speguleton kaj la flugiloj estas senmakulaj sube.

Habitato kaj distribuado
Tiu ĉi specio troviĝas en la Okcidentaj Ghatoj de sudokcidenta Barato kaj Srilanko. Ĝia vivejo estas tropika arbaro, kutime kun densa subkreskaĵaro. Ĝi foje troveblas en pli ĝenitaj vivejoj, inkluzive de plantejoj.Kannan, R. (1993). "Recent sightings of the Ceylon Frogmouth, Batrachostomus moniliger, in India." Bulletin of the Oriental Bird Club, 17a de Majo 1993. Ĝia ĉeesto povas esti preteratentita pro ĝia nokta konduto kaj efika kamuflado.

Kutimaro
Tiu ĉi podargo malofte videblas dumtage krom ĉe ripozejoj aŭ kiam oni forfluigas ĝin. Ĝi regule uzas la saman ripozejon dum monatoj. Kiam ĝi estas alarmita ĉe sia ripozejo, ĝi malrapide movas sian kapon, direktante sian bekon supren, kaj ĝi povas facile esti miskomprenita kiel denteca, rompita branĉo. Ĝi dependas de ĉi tiu kamuflaĵo kaj ofte sidas senmove longe antaŭ ol eskapi. Ĝi povas malfermi sian buŝon larĝe en minaca montro. Kiel siaj samgenranoj, ĝi manĝas insektojn, kaptante ilin dumfluge aŭ kolektante ilin de la tero aŭ arbobranĉoj. Ĝi estas foje ĉikanata ĉe sia taga ripozejo de malgrandaj kantobirdoj. Ĝi estas laŭtema ĉe krepusko, la voko de la ino estas laŭta, kriega "ŝkiraŭuŭ", kiu malaltiĝas kaj finiĝas per serio de singultoj. Alia voko estas serio de rapidaj "ŝkvar-ŝkvar-ŝkvar", kiujn produktas kaj la masklo kaj la ino.

La reprodukta sezono en suda Barato estas de januaro ĝis aprilo, kaj en Srilanko de februaro ĝis marto. La nesto estas malgranda kuseneto farita el musko kovrita per lanugo kaj kovrita ekstere per likenoj kaj arboŝelo. La birdo kovas unuopan blankan ovon, kovrante la neston kaj tenante la voston ebena kun la arbo, alprenante la konturojn de liken-kovrita barilo. La masklo ofte kovas dumtage, dum ambaŭ gepatroj kunfaras laŭvice la taskon dum la nokto. Post kiam la ido elnestiĝas, la masklo detruas la neston. La gepatroj ofte uzas la saman branĉon por pluraj nestumadoj. La junulo povas resti kun la gepatroj dum kelkaj monatoj, kaŭrante inter ili ĉe la ripozejo.

Bildaro

Referencoj

 Eksteraj ligiloj 

 Internet Bird Collection
 Voĉo ĉe Xeno-Canto

Kategorio:Podargedoj
Kategorio:Orientalisa faŭno
Kategorio:Bestoj el la Aŭstralazia ekozono
Kategorio:Birdoj de Azio
Kategorio:Birdoj de Barato